ออมสิน-กรุงไทยปฏิเสธข่าวลือจำหน่ายธนบัตรทองคำ
ธนาคารออมสิน กรุงไทย ปฏิเสธข่าวลือ เปิดให้แลก  ธนบัตรทองคำ 24 เค ที่ระลึก ยืนยัน ธปท.ไม่มีการพิมพ์ขึ้นหรือจำหน่าย
9 ส.ค. 2559

ธนาคารออมสิน กรุงไทย ปฏิเสธข่าวลือ เปิดให้แลก  ธนบัตรทองคำ 24 เค ที่ระลึก ยืนยัน ธปท.ไม่มีการพิมพ์ขึ้นหรือจำหน่าย 
รายงานข่าวจากธนาคารออมสิน เปิดเผยว่า ธนาคารขอชี้แจงเกี่ยวกับเรื่องธนบัตรทองคำ 24 เคที่ระลึก ค สะสมที่ระลึก ราคา 3,500 บาท ต่อใบ ที่มีการเผยแพร่ตามสื่อออนไลน์ว่าสามารถสั่งจองได้ที่ธนาคารออมสิน และธนาคารกรุงไทยนั้น ไม่เป็นความจริง โดยธนาคารมิได้มีการจำหน่าย หรือรับแลก ธนบัตรดังกล่าวแต่อย่างใด
ทั้งนี้ ธนาคารออมสินได้สอบถามไปยังหน่วยงานที่เกี่ยวข้อง ที่ธนาคารแห่งประเทศไทย (ธปท.)แล้ว และได้รับการยืนยันว่า ธปท.ไม่ได้มีการพิมพ์หรือจำหน่ายธนบัตรประเภทดังกล่าวด้วยเช่นกัน
ด้าน ธนาคารกรุงไทย ชี้แจงว่า เรื่องดังกล่าวไม่เป็นความจริง 
นายวรพร ตั้งสง่าศักดิ์ศรี ผู้ช่วยผู้ว่าการ สายออกบัตรธนาคาร ธนาคารแห่งประเทศไทย (ธปท.) ชี้แจงว่า ตามที่มีการเผยแพร่ภาพทางสื่อสังคมออนไลน์เรื่องการจำหน่ายธนบัตรทองคำชนิดราคา 1,000 บาท ผ่านช่องทางธนาคารพาณิชย์นั้น ธปท. ขอเรียนว่า ธปท. ไม่ได้มีการผลิตธนบัตรทองคำหรือให้ธนาคารพาณิชย์จำหน่ายธนบัตรทองคำแต่อย่างใด นอกจากนี้ การจัดทำสิ่งเลียนแบบธนบัตรในลักษณะดังกล่าวเป็นการละเมิดลิขสิทธิ์ของ ธปท. โดยผู้ผลิตและนำออกจำหน่ายสิ่งเลียนแบบธนบัตรมีความผิดตามพระราชบัญญัติลิขสิทธิ์ พ.ศ. 2537 
ทั้งนี้ ธปท. จะได้ตรวจสอบโดยละเอียดหากพบว่าเข้าข่ายการกระทำความผิดก็จะดำเนินการตามกฎหมายต่อไป